**Գավառի ավագ դպրոց**

**Հերթական ատեստավորման ենթակա ուսուցիչների վերապատրաստման դասընթաց**

**Հետազոտական աշխատանք**

**Թեմա` Հիշողության զարգացման առանձնահատկությունները**

**կրտսեր դպրոցական տարիքում**

**Հետազոտող ուսուցիչ` Մարինե Զախարյան**

**Ղեկավար` Ժենյա Միրիբյան**

**Գավառ 2022Ներածություն**

Աշխատանքային փորձիս ընթացքում հանդիպել եմ աշակերտների, որոնց բնորոշ է էյդետիզմը` պատկերավոր հիշողությունը, իմպրինտինգը` ինֆորմացիայի ֆիքսումը, բառատրամաբանական հիշողությունը, շարժողական հիշողությունը, հուզական հիշողությունը:

Այս աշխատանքում ուզում եմ վեր հանել այն խնդիրները, որոնք ի հայտ են եկել առաջին դասարանցի աշակերտուհու մոտ. նա ունի հիշողության հետ կապված խնդիրներ: Կներկայացնեմ կատարված և կատարվելիք աշխատանքները` խնդրին տալով համապատասխան և օբյեկտիվ լուծում; Կփորձեմ գտնել ուղիներ, որոնք դրական տեղաշարժ կտան փոքրիկի հիշողության զարգացման ճանապարհին:

**Հիշողության զարգացման խնդիրները կրտսեր դպրոցական տարիքում**

* Պարզել կրտսեր դպրոցական տարիքում հիշողության առանձնահատկությունները:
* Պարզել` հիշողության ո՞ր տեսակներն են գերիշխում այդ տարիքում:
* Գտնել այն արդյունավետ հնարներն ու ուղիները, որոնք կզարգացնեն աշակերտի հիշողությունը:

Նախ` պարզենք, թե ինչ է հիշողությունը: Հիշողությունը ինֆորմացիայի մտապահման, հոգեկանում պահպանելու և հետագայում վերարտադրելու երևույթն է: Կրտսեր դպրոցականի կյանքի և գործունեության բոլոր ոլորտներին հիշողությունը մասնակցում է: Այդ պատճառով ուսուցիչը պետք է այն զարգազնի տարբեր հնարներով և միջոցներով:

Անձի կայացման կարևորագույն փուլերից մեկը կրտսեր դպրոցական տարիքն է: Այս ընթացքում տեղի է ունենում մանկությունից անցում մի շրջանի, երբ անձը պատասխանատու է լինում տարբեր պահանջներ իրականացնելու: Հարկ է նշել, որ այս շրջանում հակասության մեջ են մտնում երկու դրդապատճառ` ցանկություն և անհրաժեշտություն:

Կրտսեր դպրոցականի կյանքի սկզբնական շրջանում շատ կարևոր է խաղային էլեմենտների առկայությունը ուսումնական պրոցեսի ընթացքում: Խաղի առկայությունը մեծացնում է երեխայի հետաքրքրությունը ուսման նկատմամբ: Երեխան մեծ պահանջ ունի շարժվելու:Այս իսկ պատճառով ուսուցիչը ուսումնական գործընթացը կազմակերպելիս պետք է շարժողական խաղեր կիրառի, որոնք հետագայում կնպաստեն նրա հիշողության, ուշադրության զարգացմանը, կենտրոնանալու կարողությանը: Կրտսեր դպրոցականի իմացական ոլորտի զարգացման գործում շատ կարևոր գործընթաց է հիշողությունը: Երեխան պետք է մտապահի որոշակի քանակությամբ ինֆորմացիա և վերարտադրի այն: Սկզբնական շրջանում երեխան չտիրապետելով հատուկ հմտությունների` հիշում է մեխանիկորեն, սակայն հետագայում նյութի ծավալի մեծացմանը զուգընթաց հետզհետե առաջանում են դժվարություններ:

Կրտսեր դպրոցական տարիքում է դրվում հոգեկան շատ որակների հիմքը: Այս շրջանում է զարգանում և հարստանում մտածելակերպը, ուշադրությունն ու հիշողությունը: Հիշողությունն ապահովում էանձի ձևավորման ամբողջականությունը: Այստեղ հարկ եմ համարում հիշատակել ***Ս. Ռուբինշտեյնի միտքը. «Առանց հիշողության մենք կլինեինք լոկ ակնթարթի էակներ: Մեր անցյալը ապագայի համար մեռած կլիներ»:***

Հիշողությունը իմացական գործընթաց է, որը կուտակում, պահպանում և վերարտադրում է ձեռք բերված փորձը:

Հիշողության մեջ տարբերում ենք հետևյալ փուլերը`

* Մտապահում
* Պահպանում
* Վերարտադրում
* Մոռացում

Նրանք տարբերվում են ըստ չափանիշների`

* Շարժողական, պատկերային և բառա-տրամաբանական
* Կամածին և ոչ կամածին
* Կարճատև և օպերատիվ

Ուսուցիչը պետք է իմանա յուրաքանչյուր աշակերտի անհատական առանձնահատկությունները, նաև այն, որ եթե նախադպրոցական տարիքում գերիշխում էր հուզական հիշողությունը, կապված հեքիաթի հերոսների, մուլտֆիլմերի, սեփական խաղերի հետ, ապա կրտսեր դպրոցական տարիքում հիշողության հիմքում ընկած է հասկացումը: Այս տարիքում երեխան կանխամտածված մտապահում է նյութը, որովհետև նրա առջև դրվում են նոր պարտականություններ և պահանջներ: Աշակերտը գիտակցում է, որ ինքը պարտավոր է դրանք հիշել և վերարտադրել: Նոր նյութի սիստեմատիկ կապակցումը հնի հետ նպաստում է անցածի ամրապնդմանը, կանխում է մոռացումը և ակտիվացնում է սովորողի հիշողությունը: Հմուտ ուսուցիչը հետզհետե մեծացնում է սովորողի ինքնուրույնությունը, հետաքրքրությունը,, որն էլ նպաստում է ուսումնական նյութն ընկալելուն: Նոր նյութն ընկալելու, ապա հիշելու համար ուսուցիչն աշակերտին հանձնարարում է նախկին նյութը կրկնել, կիրառել բազմաթիվ մեթոդներ և միջոցներ` հիշողությունը զարգացնելու համար: Չնայած մեծ դժվարություններին` ուսուցիչը գիտակցում է, որ ուսման արդյունավետությունը մեծամասամբ կախված է նաև հիշողությունից: Որպես սկզբնական գործողություն` մտապահման պարզ եղանակներից է նյութի մի քանի անգամ կրկնելը: Կրտսեր դպրոցական տարիքում երեխան տիրապետում է անգիր սովորելու տեխնիկային: Սկզբում դպրոցականներն օգտագործում են ամենապարզ մեթոդները` նյութը երկար զննում են, ապա այն կրկնում են` բաժանելով մասերի: Անգիր սովորելու կարողությունն իրականացվում է ճանաչման միջոցով: Երբ փոքրիկը նայում է տեքստին, կարծում է, որ տեքստը անգիր է արել: Ավելի ուշ աշակերտների մոտ զգալի և որակական փոփոխություններ են տեղի ունենում` ինքնատիրապետման զարգացման հարցում: Այստեղ տարբերակիչ առանձնահատկությունն այն է, որ նրանք հիմնականում բարձրաձայն խոսում կամ գրում են, ինչ մտածում են: Կրտսեր դպրոցականները և նախադպրոցականները օժտված են լավ, մեխանիկական հիշողությամբ: Իսկ մեխանիկական հիշողությունը հիմնվում է միևնույն նյութի կրկնության /անգիր անելու/ վրա:

Պետք է նկատի ունենալ, որ հիշելուն նպաստում են դրական հույզերն ու զգացմունքները: Նրանք մեծ ազդեցություն են ունենում մտապահման արագության և տևականության վրա: Որպեսզի երեխան նյութը լավ հիշի, պետք է հիմքում տնկած լինի հասկացումը: Նյութը հասկանալու համար այն պետք է բաժանել մասերի, մանրամասն վերլուծել: Պետք է երբեմն մատուցվող նյութը կիսատ թողնել , ապա հաջորդ օրը շարունակել: Այստեղ պետք է հիշել ***Զեյգարնիկին, որն ասում էր` կիսատ մնացած գործը լավ է հիշվում:***

Կրտսեր դպրոցականների մոտ զարգացած է նաև տեսողական հիշողությունը: Այս հիշողության հիմքում ընկած է ակնառու պատկերավոր հիշողությունը, որն էլ օգնում է կրտսեր դպրոցականներին հիշել ուսուցանվող նյութը:

Տարրական դպրոցում շատերը ուսուցման ժամանակ տեքստը մեխանիկորեն անգիր են անում,ինչն էլ միջին դասարաններում հանգեցնում է նշանակալից դժվարությունների` այն ժամանակ, երբ նյութը դառնում է ավելի բարդ և ավելի ծավալով մեծ: Հաշվի առնելով այս հանգամանքը`փորձում եմ աշխատանք տանել նյութը հասկանալով սովորելու և հիշելու ուղղությամբ, որպեսզի աշակերտը նման արգելքի չհանդիպի ուսումնառության միջին և բարձր օղակում: Այս տարիքում իմաստային հիշողության կատարելագործումը թույլ է տալիս յուրացնել մեծ քանակությամբ մտապահման ռացիոնալ միջոցներ: Երբ երեխան հասկանում է ուսումնական նյութը, միաժամանակ նաև մտապահում է այն: Այսպես, մտածողությունը և իմաստային հիշողությունը դառնում են անքակտելիորեն կապված:

Կրտսեր դպրոցականը կարող է մեծ հաջողությամբ մտապահել և վերարտադրել իր համար անհասկանալի տեքստ: Այդ պատճառով մեծահասակները պետք է վերահսկեն ոչ միայն արդյունքը, այլ նաև հենց սովորելու գործընթացը:

Ուզում եմ նշել այն կարևոր փաստը, որ ուսման արդյունավետության վրա էականորեն ազդեցություն է թողնում նաև ուսուցչի անձը, նրա մասնագիտական կարողությունները, խոսքի արտահայտչականությունը, անձնային որակները: Կրտսեր դպրոցականները տեղեկություններն ավելի արագ և լավ են մտապահում հուզականորեն հագեցած խոսքի միջոցով: Այս հանգամանքը չի կարելի անտեսել, որը տարիքային կարևոր առանձնահատկություններից է: Յուրաքանչյուր ուսուցիչ պետք է մշակի իր անհատական մոտեցումները տվյալ աշակերտին համապատասխան` հաշվի առնելով նրա հիշողության անհատական տարբերությունները` մտապահման արագությունը, վերարտադրելու կարողությունը: **/https://wwwCopyright-Scribd.com Հիշողության գործընթացի զարգացումը կրտսեր դպրոցական տարիքում/**

Դպրոց մտնելու առաջին իսկ օրվանից ուսումնական գործունեության ընթացքում դրվում են չափազանց կարևոր պահանջներ ուշադրության վրա: Ուսուցչի ցուցումով կամ հրահանգով երեխան պետք է ուշադրությունը կենտրոնացնի այնպիսի առարկաների վրա, որոնք այնքան էլ չեն հետաքրքրում և չեն գրավում նրան:Հիշողությունը դառնում է գիտակցվա;, եթե այն կառուցված է նյութի տրամաբանական մշակման միջոցների վրա: Երեխային պետք է հասկացնել մտապահված նյութի հետ ակտիվ աշխատանքի կարևորությունը: Պետք է երեխային սովորեցնել առանձնացնել մնեմիկ խնդիրը և նրան զինել մտապահման միջոցներով: Դրանցից են`

* Կանխամտածված սովորեցումը
* Նյութի վերամշակման ակտիվ մտավոր միջոցները
* Նյութում առկա իմաստային հատվածների, նրանց նշանակության առանձնացումը, պլանի մշակումը
* Մտավոր վերամշակման համար կրկնակի ընթերցանությունը

Ժամանակակից կրթության կողմնակիցները քննադատում են ավանդական համակարգը այն բանի համար, որ այն նպաստում է «դպրոցական հիշողության» ձևավորմանը, ինչի հիմքում ընկած է մեխանիկական մտապահումը:

Չունենալով մնեմոնիկ ակտիվություն` աշակերտը ձգտում է մեխանիկական անգիր սովորելու, ինչն ընդհանրապես նրա հիշողության բնորոշ հատկանիշը չէ, և որ այն հսկայական դժվարություններ է առաջացնում: Այսպիսի խնդիրներն ու թերությունները վերացվում են, եթե ուսուցիչը սովորեցնում է աշակերտինռացիոնալ մտապահման տեխնիկա: Այս աշխատանքում հետազոտողներն առանձնացնում են երկու ուղղություն`

* Իմաստալից մտապահման մեթոդների ձևավորում
* Ժամանակի մեջ բաշխված վերարտադրման մեթոդների ձևավորում

Կրտսեր դպրոցականի մնեմոնիկ գործունեությունը գնալով ավելի կամայական և բովանդակալից է դառնում: Սովորողի կողմից բովանդակության անգիր անելու ցուցիչ է անգիր սովորելու տեխնիկայի և մեթոդների կիրառումը: Անդիր անելու ամենակարևոր տեխնիկան տեքսռը իմաստային մասերի բաժանելն է, պլան կազմելը: Բազմաթիվ հոգեբանական հետազոտություններն ու ուսումնասիրությունները պնդում են, որ առաջին և երկրորդ դասարանների աշակերտները անգիր սովորելիս դժվարանում են տեքստը իմաստային մասերի բաժանել: Նրանք չեն կարողանում տարբերել գլխավորը երկրորդականից, չեն կարողանում տեքստը բաժանել իմաստային մասերի, իսկ եթե կատարում են բաժանում, ապա` միայն մեխանիկորեն: Նրանց համար առավել ևս դժվար է հիշողությունից տեքստը իմաստային մասերի բաժանելը: Այդ իսկ պատճառով առաջին դասարանից տեքստի մասերի բաժանման աշխատանքները պետք է սկսել այն պահից, երբ երեխաները բանավոր վերարտադրում են նկարի բովանդակությունը կամ պատմությունը: Պետք է սովորել կազմել պլան, որը թույլ կտա ըմբռնելուսումնասիրված նյութի հաջորդականությունը և համապատասխանաբար վերարտադրումը:

Տարրական դասարաններում անգիր անելու համար օգտագործվում են տարբեր մեթոդներ:

Պետք է նշել, որ առանց հատուկ ուսուցման կրտսեր դպրոցականը չի կարող օգտագործել անգիր անելու ռացիոնալ մեթոդները, որովհետև դրանք բոլորը պահանջում են մտավոր բարդ գործողություններ, ինչպիսիք են սինթեզը, վերլուծությունը, համեմատությունը: Այս գործողություններին նա տիրապետում է աստիճանաբար` ուսումնական գործունեության ընթացքում:

Իմ աշխատանքային ամբողջ գործունեության ընթացքում դիդակտիկ խաղերի միջոցով եմ կազմակերպել ուսուցումը և յուրաքանչյուր անգամ համոզվել եմ դրա արդիականության ու անհրաժեշտության մեջ:Խաղերի միջոցով փորձել եմ մարզել աշակերտների իմացական գործընթացները, որոնք նպաստում են առավել արդյունավետ ուսումնական գործունեություն իրականացնելուն:

Մի շարք ուսումնասիրություններ ցույց են տվել, որվերարտադրման գործընթացում կամավոր հիշողությունը ինտենսիվորեն զարգացմանը զուգընթաց ակամայից կտրուկ մեծանում է հիշողության աճը:Այնուամենայնիվ, հետազոտությունները ցույց են տալիս, որ հետագայում հիշողության երկու տեսակները զրգզնում են միասին և փոխկապակցված: Դա պայմանավորված է նրանով, որ անգիր անելու կամավոր զարգացումը և դրա տեխնիկան կիրառելու կարողությունըօգնում են ուսումնական նյութի բովանդակության վերլուծությանը, ապա դրանց լավ մտապահմանը: Ուրեմն, հետևություն` հիշողության գործընթացները բնութագրվում են տարիքային հատկանիշներով, որոնց մասին ունեցած նկատառումներըխիստ կարևոր են ուսուցչի համար` աշակերտի հետագա մտավոր զարգացումը կազմակերպելու համար:

Կարճաժամկետ հիշողությունը զարգացնելու համար կիրառում եմ տարբեր մեթոդներ.

Ներկայացնում եմ 10-12 պատկեր: Առաջարկում եմ 20 վայրկյանում անգիր անել պատկերները, այնուհետև վորարտադրել հերթականությամբ:

Կարելի է օգտագործել նաև բառերի վերարտադրություն: Սա զգացմունքային հիշողության ծավալը չափելու հետաքրքիր տեխնիկա է, որտեղ երևում են ոչ միայն հիշողությունը, այլ նաև երևակայությունը և հուզականությունը:

Եթե ուսուցիչը մշտապես հոգ է տանում կրտսեր դպրոցականի կամավոր ուշադրության և հիշողության զարգացումն ուղղորդելու մասին, ապա նրանց մետ կրտսեր տարիում այն շատ ինտենսիվ է զարգանում: Զարգացնելով ուշադրության և հիշողության կայունությունը` ուսուցիչը պետք է հիշի, որ առաջին և երկրորդ դասարաններում այդ կայունությունն ավելի բարձր է, երբ նրանք կատարում են արտաքին գործողություններ, և ավելի ցածր է, երբ մտավոր գործողություններ են կատարում: Այդ իսկ պատճառով մեթոդոլոգները խորհուրդ են տալիս դասերի ընթացքում կիրառել շատ դիագրամներ, գծագրեր:

Հիշելու պրոցեսի մեջ կարևոր դեր են խաղում դրդապատճառները: մեզ փոխանցվող տեղեկությունը կարելի է հասկանալ և անգիր անել: Սակայն, եթե տեղեկությունը կայուն նշանակություն չունի աշակերտի համար, ապա այն շատ կարճ ժամանակ անց մոռացվում է: Օրինակ, միայն քննության համար հիշվող նյութը շատ արագ է մոռացվում: Այս ամենի հետ մեկտեղ, այն, ինչը աշակերտը հասկանում է, հիշվում է ավելի արագ և պահպանվում է ավելի երկար: Եվ հակառակը, այն, ինչը վատ է հասկացված, ինքն իր մեջ հետաքրքրություն չի առաջացնում, հիշողության մեջ դժվար էլ պահպանվում է:

Դիտարկենք աշակերտների երկու խումբ. Նրանցից առաջինը ուղղակի բառեր են մտապահել, մյուս խմբում այդ բառերի հիշելը կիրառվել է «Խանութ» խաղի հետ: Համաձայն արդյունքների` երկրորդ խմբի աշակերտներն արդյունքներն ավելի լավ են մտապահել, քան առաջին խմբի աշակերտները: Պատճառն այն է, որ խաղի մեջ վերացական նպատակը` հիշելը, վերածվել է կենսական նշանակության:

Երբեմն ինչ որ բան հիշելու համար պետք է օգտագործել սեփական հնարներ, տեխնիկա: Օրինակ, հարկ է լինում հիշել որևէ թվանշանների խումբ: Այստեղ հարկ է լինում բացահայտել թվանշանների միջև թվաբանական կապը. 22754 հեռախոսահամարը իմ երեխաներից մեկը ինձ հուշեց հիշել այսպես. 2·27=54:

Որպեսզի նյութը մնա հիշողության մեջ, պետք է կատարել մի շարք գործողություններ.

* Հասկանալով ըմբռնել տեղեկատվությունը, քանի որ մեխանիկորեն անգիր արած, բայց չհասկացված նյութը արագ և գրեթե լրիվ մոռացվում է:
* Կրկնել նյութը անգիր անելուց 40 րոպե անց, որովհետև մեկ ժամ հետո մեխանիկորեն մտապահված տեղեկության 50 տոկոսը մոռացվում է:

Հարկ է հիշել հայտնի ասացվածքը` «Կրկնությունը գիտության մայրն է»:

Լավ հիշողության գաղտնիքը հիշելու կարողությունն է , ոչ թե անգիր անելը:

Մոռացումը կանխելու հիմնական միջոցը ձեռք բերված գիտելիքների գործնականում կիրառումն է: Եթե սովորած ուղղագրական կանոններըկիրառվում է վարժությունների, թելադրությունների մեջ, աշակերտը չի մոռանում դրանք:

**Կրտսեր դպրոցականի հիշողությունը զարգացնող վարժություններ**

Պետք է նշել, որ կրտսեր դպրոցականի մոտ վատ հիշողությունը շատ հազվադեպ է, ավելի հաճախ այն բավականաչափ զարգացած չէ, այդ խնդիրը հաղթահարելն այնքան էլ դժվար չէ: Կան պարզ ուղիներ, որոնցով մենք կարող ենք ոչ միայն բարելավել երեխայի հիշողությունը, այլ նաև ինքներս ձերբազատվենք մոռացկոտությունից:

Մեթոդ 1.

Օրվա վերջում երեխան ամենափոքր մանրամասներով պատմի` ինչպես է անցկացրել իր օրը: Սա հիանալի հիշողության մարզանք է: Այս մեթոդով երեխան կսովորի կառուցել իրադարձությունների ժամանակագրություն: Հնարավոր է` սկզբում երեխայի պատմությունը լինի կցկտուր, անհամապատասպան, թռուցիկ, բայց ժամանակի ընթացքում նրա խոսքը կդառնա ավելի համահունչ և կսկսի հիշել ավելի շատ մանրամասներ:

Մեթոդ 2.

Երեխային առաջարկել տասը բառև խնդրել կրկնել դրանք:Կարելի է ընտրել որոշակի թեմայի բառեր /սնունդ, մրգեր, բանջարեղեն, կենդանիներ, ծաղիկներ և այլն/: Բոլոր այն բառերը, որոնք երեխան չի անվանել, պետք է նրան հիշեցնել:Ենթադրվում է, որ եթե 6-7 տարեկան երեխան տասը բառից կարողանում է կրկնել հինգը, ուրեմն նա կարճատև հիշողություն ունի, իսկ եթե անվանում է 7-8 բառ, ապա նրա երկարատև հիշողությունը լավ է զարգացած:

Տեսողական հիշողության զարգացման նպատակով կարելի է նկարներ դնել երեխայի առջև և խնդրել դրանք հիշել: Այնուհետև հեռացնել դրանցից մեկ կամ երկուսը և հարցնել, թե որն է պակասում; Առաջարկվում է նաև խառնել նկարների հերթականությունը:

Մեթոդ 3.

Երեխայի առաջ դնել մի նկար և թույլ տալ նրան նայել 15-20 վայրկյան:

Այնուհետև փորձել հիշել հնարավորինս շատ մանրամասներ: Հաջորդ քայլում խնդրել նրան թղթի վրա գրել այն ամենի ցանկը, ինչ հիշում է:

Մեթոդ 4.

Երեխային առաջարկել երկու նմանատիպ նկար և գտնել նրանց մեջ մի քանի տարբերություն: Այսպիսի առաջադրանքները ոչ միայն զվարճալի են և հետաքրքիր, այլ նաև հիանալի մարզում են հիշողությունը, ուշադրությունը, երևակայությունը:

**Ինչպես զարգացնել երկարաժամկետ հիշողությունը**

Մարդու հիշողության մեջ տեղեկատվության յուրաքանչյուր վերարտադրումից հետո հիշողություններն աղավաղվում են: Այդ առումով մեր խնդիրն է զարգացնել և մարզել երեխայի երկարաժամկետ հիշողությունը: Այս գործում անհրաժեշտ է`

* Երեխային սովորեցնել վերապատմել իր ստացած ցանկացած տեղեկություն` դիտած մուլտֆիլմը, կարդացած հեքիաթը կամ պատմությունը, որը ոչ միայն մարզում է հիշողությունը, այլ նաև զարգացնում է խոսքը, թույլ է տալիս ճիշտ կազմել նախադասություններ:
* Անգիր սովորել բանաստեղծություններ, լուծել խաչբառեր, գլուխկոտրուկներ, ռեբուսներ:
* Անցում կատարել արձակ անգիր սովորելուն: Օրինակ` հանձնարարել կարդալ տեքստի մի փոքրիկ հատված, ապար կտրել այդ հատվածը, բաժանել մասերի և երեխային առաջարկել վերականգնել հատվածը:

Որքան շատ ենք մարզում հիշողությունը, այնքան ավելի շատ ենք կարողանում հիշել:Այժմ դիտարկենք կրտսեր դպրոցականի **լսողական** հիշողության զարգացման մի քանի վարժություններ:

Խաղ 1. Ավելացրեք ձերը

Այս խաղը լավ է խաղալ խմբով: Ուսուցիչն առաջարկում է մի նախադասություն: Օրինակ` Գիրք եմ դրել ճամպրուկի մեջ: Աշակերտը պիտի նախ կրկնի այս նախադասությունը, ապա ինչ-որ բառ ավելացնի: Օրինակ` Ես գիրք և մատիտ եմ դրել ճամպրուկի մեջ: Հաջորդ մասնակիցը նորից կրկնում է սկզբից ևավելացնում իրենը:

Խաղ 2. Հիշեք ռիթմը

Ուսուցիչը մատիտով կամ փայտով որոշակի ռիթմով թակում է սեղանին և առաջարկում երեխային կրկնել դա: Պիտի սկսել պարզ հնչյուններից` աստիճանաբար անցում կատարելով ավելի բարդին:

Խաղ 3. Եկեք երգեր երգենք

Լսողական հիշողության զարգացմանը նպաստում է այնպիսի պարզ տեխնիկան, ինչպիսին է երգեր երգել օրինակ ծանոթ մուլտհերոսների ձայներով:Որպեսզի երեխան կարողանա արտաբերել ուրիշի ձայնը, պետք է հիշի դրա տեմբրը, ձայնը, ինտոնացիան և ռիթմը:

Խաղ 4. Փնտրվում է զույգ

Խաղը բաղկացած է երկու փուլից: Ուսուցիչը առաջին փուլում կարդում է զույգ բառեր`դպրոց- աշակերտ, անտառ- գայլ, ծաղիկ- ծաղկաման: Երկրորդ փուլում անվանում է մեկ բառ և հրավիրում երեխային անվանել երկրորդը: Եթե աշակերտը կարողանում է «գլուխ հանել», ուրեմն նրա հիշողության և տրամաբանության հետ ամեն բան կարգին է:

**Տեսողական** հիշողությունը զարգացնելու համար դիտարկենք մի քանի վարժություններ

Վարժ. 1` Գունավոր նկարներ

Այս վարժությունը պահանջում է 3-5 տարբեր գույների նկարներ: Դրանք պետք է ցույց տալ երեխային որոշակի հաջորչդականությամբ և խնդրել կրկնել` ստուգելով ճշտությունը:

Վարժ. 2` Երկրաչափական պատկերներ

Այս վարժանքը լավ մարզում է լուսանկարչական հիշողությունը:Թղթի վրա երկրաչափական պատկերների տեսքով նկարում ենք որևէ հերոսի: Երեխային հանձնարարում ենք 30 վայրկյանում ուսումնասիրել այն և նկարել այն, ինչ հիշում են: 







Վարժ. 3` Նկարագրեք նկարը

Աշակերտին առաջարկել մի քանի առարկաներից պատկերված գծագրեր, որոնք ունեն տարբեր գույն և տարբեր ձև: Աշակերտը տասը վայրկյան ուսումնասիրի պատկերը, ապա փակի աչքերը և մանրամասն նկարագրի, թե ինչ է հիշում: Վարժությունը աստիճանաբար կարելի է բարդացնել` ավելացնելով նկարում պատկերված առարկաների թիվը:

**Եզրակացություն**

Ունենալով ավելի քան երեսուն տարվա աշխատանքային փորձ, ես համոզված եմ, որ տարիքի հետ զուգընթաց երեխան սոցիալականացվում է անհատականության մեջ: Նրա մոտ հայտնվում են այլ հետաքրքրություններ, նոր արժեքներ և կարիքներ: Եվ որպեսզի սկզբնական բազայի մեջ կորուստ չունենանք, մենք պետք է համակարգված, քայլ առ քայլ «մեծանանք» երեխաների հետ: Նրանց հետ կառուցենք առաջատար գործունեություն խաղի միջոցով, և որն էլ ենթադրում է մանկավարժական առաջադրանքների կատարում: Ավելացնեմ նաև, որ ցանկացած ուսուցման խնդիրը հետագա զարգացումն է:Ուրեմն, ուսուցիչը ձևավորում է երեխաների ճանաչողական գործունեության ընդհանուր մեթոդներ, որպեսզի երեխայի զարգացումը տեղի ունենա առանց նրա գիտակցությանը վնասելու: Ուսուցիչը պիտի օգտագործի տարբեր միջոցներ և տեխնիկա, որոնք կընդլայնեն աշակերտի մտահորիզոնը, ինքնուրույն աշխատանքի հմտությունները, ստեղծել առողջ մրցակցություն, փոխադարձ վերահսկողություն:

Հիշողությունը մեզանից յուրաքանչյուրին տրվում է ծննդյան հետ, սակայն ոչ բելերն են այն ճիշտ օգտագործում: Մեր խնդիրն է` սովորեցնել աշակերտին անգիր սովորելու տեխնիկա: Երեխան ինքը պետք է հասկանա, թե ինչպես է իր համար հեշտ հիշել նյութը: Սակայն ոչինչ առաջ չի գնա, եթե աշակերտը չունենա սովորելու մոտիվացիա: Երեխայի հետ աշխատելիս պետք է օգնենք նրան կատարել առաջադրանքը, ասել, թե հիշելու որ մարտավարությունն է նրա համար լավագույնը: Այս դեպքում երեխան ոչ միայն կսովորի, այլ գիտակցաբար կընկալի տեղեկատվությունը և այն երկար կմնա հիշողության մեջ:

**Օգտագործված գրականություն**

1. <https://wwwscribd.com> – Հիշողության գործընթացի զարգացումը կրտսեր դպրոցական տարիքում
2. <https://arar.asi.am> – Կրտսեր դպրոցականի հիշողություն
3. <https://temidnya.ru> –Օլգա Գոնինա – Կրտսեր դպրոցական տարիքի հոգեբանություն. Ուշադրության, հիշողության, երևակայության զարգացում
4. <https://mixfacts.ru> – Развитие памяти у младших школьников
5. [https://wwwCopyright-Scribd.com](https://wwwcopyright-scribd.com) - Հիշողության գործընթացի զարգացումը կրտսեր դպրոցական տարիքում